6

**Völgységi Önkormányzatok Társulása (VÖT)**

Bonyhád, Széchenyi tér 12.  7151 Bonyhád, Pf.: 56

 /Fax: 74/500-252; Mobil: 06-20/466-2277

Drótposta: vot7151@gmail.com

Honlap: [www.vot.hu](http://www.vot.hu/)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ELŐTERJESZTÉS**

Völgységi Önkormányzatok Társulási Tanácsának 2016. május 26. napján tartandó

rendes*/*rendkívüli testületi ülésére

|  |  |
| --- | --- |
| Tárgy: | A Bonyhádi Szociális Alapszolgáltatási Központként működő Gondozási Központ Fenntartója 2015. évi költségvetésének végrehajtása |
| Előterjesztő: | Filóné Ferencz Ibolya elnök |
| Előterjesztést készítette: | Fauszt Józsefné, Palkó Roland |
| Előterjesztés száma: | 2. |
| Előzetesen tárgyalja: | Pénzügyi bizottság |
| A határozat mellékletei:  |  |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra |
| A döntéshez szükséges többség: | egyszerű/minősített |
| Véleményezésre megkapta: | Filóné Ferencz Ibolya elnök |
| Tagönkormányzati Képviselő-testületi döntést igényel: | igen/nem |

**Tisztelt Társulási Tanács!**

**Általános indokolás:**

Az államháztartásról szóló 2011. évi CXCV. törvény 91. § (1) bekezdésében foglalt kötelezettség alapján terjesztem elő a Szociális Alapszolgáltatási Központként működő Gondozási Központ fenntartója (továbbiakban: Társulás) 2015. évi költségvetésének végrehajtására vonatkozó beszámolót.

A Társulás a 2015. évi gazdálkodásról szóló, részletes elemi költségvetési beszámolót elkészítette, azt a Magyar Államkincstárhoz határidőre megküldte, ennek adatai alapján állítottuk össze jelen beszámolót.

A Szociális Alapszolgáltatási Központként működő Gondozási Központ fenntartója Társulási Tanácsa (továbbiakban: Társulási Tanács) a Társulás 2015. évi költségvetéséről szóló 2/2015. (II.6.) határozatát az év során a 8/2015. (IX.29.), valamint a 17/2015. (XII.17.) határozatával módosította. A módosítások egyrészt a központi források változása miatti átvezetéseket, másrészt az éves gazdálkodás áttekintését követő szükségessé váló bevételi és kiadási előirányzat módosításokat tartalmazta.

A Társulás által fenntartott intézmény feladat ellátási rendszerét illetően változás nem történt, az intézmény ellátta az alapító okiratban rögzített széleskörű feladatait.

A társulásban résztvevő önkormányzatok illetékességi területén működteti az intézmény a gyermekjólét-, a családsegítő szolgálatot, a házi segítségnyújtást, a jelzőrendszeres házi segítségnyújtást, valamint a támogató szolgálatot. Kizárólag Bonyhád Város illetékességi területére terjed ki az idősek nappal ellátásának, a szociális étkeztetésnek a biztosítása. Az idősek otthonában bonyhádi lakhellyel rendelkezők ellátására kerül sor. Az ellátott feladatok közül a nappali ellátásnál, a szociális étkeztetésnél, valamint a házi segítségnyújtásnál az év elején tervezetthez képest alacsonyabb volt az ellátást igénybevevők száma. A nappali ellátás esetében 63 helyett átlagosan 56 fő vette igénybe a szolgáltatást, a csökkenést az okozza, hogy a szolgáltatást kizárólag a Perczel Mór utcai épületben lehet igénybe venni. A szociális étkezést igénybevevők számának csökkenését a városban széles körben igénybe vehető házhoz szállított étkeztetés eredményezi. A házi segítségnyújtás esetében az ellátás igénybevételére vonatkozó szabályozás 2015. szeptemberétől megváltozott, a szolgáltatás igénybevételének feltételei megváltoztak, szigorú feltételek megléte esetén nyújtható az ellátás. Megfigyelhető azonban az is, hogy az ellátás időszükséglete a gondozottak magas száma esetében emelkedett.

Az intézmény két telephelyen működik, a telephelyen lévő épületek állaga a közelmúltban elvégzett felújításokat követően jónak mondható.

**Részletes indokolás:**

**1. A költségvetési előirányzatok teljesítése**

A költségvetési határozatban elfogadott költségvetési előirányzatok főösszege 161.783.- eFt, amely az évközi módosításokat követően 173.125.- eFt-ra változott.

Az év során 172.028.- eFt bevétel érkezett és 169.757.- eFt összegű kiadás merült fel.

A bevételek a módosított előirányzathoz képest 99,37, míg a kiadások 98,05 %-ban teljesültek.

**1.1. Bevételi előirányzatok teljesítése**

A bevételek között került megtervezésre egyéb működési célú támogatásként a Társulás által fenntartott intézmény működéséhez Bonyhád Város Önkormányzata által biztosított hozzájárulás 112.971.- eFt összegben. Az intézmény működéséhez járó állami támogatás igénylésére a Társulást fenntartó gesztor, Bonyhád Város Önkormányzata jogosult, melyet az önkormányzati kiegészítéssel együtt pénzátadásként bocsát a Társulás rendelkezésére. Ugyancsak a gesztor önkormányzat a jogosultja az évközi, célhoz kötött állami támogatásoknak is. E körbe az évközi bérkompenzáció, az ágazati és kiegészítő ágazati pótlék tartozik, együttes összegük 13.481.- eFt volt. Emellett a 17/2015. (XII.17.) határozatban sor került az intézmény költségvetése egyes elemeinek módosítására, amellyel 1.403.- eFt zárolásra került sor. A módosított előirányzat összege 125.049.- eFt, amelyből 123.994.- eFt bevétel érkezett, a teljesítési mutató 99,16 %-os mértékű. A ki nem utalt támogatás 1.055.- eFt összegű volt. A teljes támogatás kiutalását az intézmény kiadásai nem tették szükségessé.

A szolgáltatások ellenértékeként kimutatott összeg a jelzőrendszeres házi segítségnyújtáshoz elszámolt összeget tartalmazza. A díjat a Szociális és Gyermekvédelmi Főigazgatóság az évközi igénylések alapján folyamatosan utalta.

Az ellátási díjak az intézmény által nyújtott szolgáltatások után fizetett díjakat tartalmazza, amely a fenntartott intézmény bevételei között került elszámolásra. Az ellátási díjak előirányzatának összege az decemberi költségvetési határozat módosításakor - az ellátottak számának csökkenése miatt - 1.270.- eFt összeggel zárolásra került. A módosított előirányzatnak megfelelő összegű bevétel beszedésre került, a működési bevételek a tervezettnek megfelelően teljesültek.

A Társulás és az intézmény 2014. évi együttes pénzmaradványa 1.927.- eFt volt, amelynek igénybevétele, számviteli elszámolása megtörtént.

**1.2. Kiadási előirányzatok teljesítése**

A társulás és az intézmény egészét tekintve a 173.125.- eFt összegű módosított kiadási előirányzathoz képest 169.757.- eFt kiadás merült fel, amely 98,05 %-os mértékű teljesítésnek felel meg, az előirányzati maradvány 3.368.- eFt.

A kiadási előirányzaton belül maradvány a személyi juttatások és azok járulékai esetében keletkezett, míg a dologi kiadások a tervezett összegnek megfelelő volumenben merültek fel.

Az intézmény engedélyezett álláshelyeinek száma a beszámolási évben 46, a betöltött és az átlagos statisztikai létszám is ennek megfelelő volt. A maradványok egy része az évközi távollétekből (betegszabadság, táppénz) fakad. Emellett a létszámmozgásokhoz tartozó kieső időszakok is jelentős maradványt eredményeznek.

A járandóságok esetében a munkabérek a közalkalmazottak jogállásáról szóló 1992. évi XXXIII. törvény szerint kerültek tervezésre és kifizetésre, amelyet ágazati és egyéb jogszabályok alapján a bérkompenzáció, valamint az ágazati és kiegészítő ágazati pótlék központi forrása emelte. Ismertetett jogcímeken a személyi juttatások 10.615.- eFt összegű kifizetésére került sor.

Az adható juttatások között egyrészt a költségvetésben megtervezett 5.000.- Ft/fő/hó összegű étkezési hozzájárulást, a bérmaradvány terhére az év végén vásárolt egyszeri, 20.000.- Ft összegű utalványt, valamint a bankszámlavezetéshez tartozó költségtérítést biztosította az intézmény.

Az intézmény feladatellátásának sajátos jelleg miatti túlóra, készenlét, ügyelet, műszakpótlék kifizetések a tervezettnek megfelelő volumenben merültek fel.

A munkaadókat terhelő járulékok esetében a személyi juttatásoknál ismertetett okok eredményeznek előirányzati maradványt.

A dologi kiadások előirányzatát a Társulási Tanács a költségvetésről szóló határozatában 44.477.- eFt-ban hagyta jóvá, amelynek módosítására az energiaköltségek és a vásárolt élelmezés kiadásai esetében került sor, ezt követően a rendelkezésre álló előirányzatok összege 42.513.- eFt. Ehhez tartozóan 42.221.- eFt kiadás merült fel. A rendelkezésre álló dologi előirányzatokról elmondható, hogy a szükséges kiadásokra fedezetet biztosítottak, elegendő volt, túlköltés nem keletkezett.

A beruházási kiadások az eredeti előirányzatai között 150.- eFt tervezésére került sor, amelyet az intézmény az előző évi pénzmaradványa terhére 620.- eFt-tal megemelt. Ennek terhére az intézmény működéséhez tartozó eszközök beszerzése történt. (üléshuzat, gumiabroncs, mikro, monitor)

A Társulás záró pénzkészlete 2015. december 31-én 2.271.- eFt összegű volt, amelyből 476.- eFt az intézmény és 1.795.- eFt a Társulás pénzmaradványa.

A társulási megállapodás IX. pontja rendelkezik a társult önkormányzatok pénzügyi hozzájárulásának rendezéséről.

A 2015. évi elszámolás megtörtént, a megállapodásban rögzített feladatokhoz tartozó bevételek és költségek elszámolásának eredményeként a társulásban részvevő önkormányzatoknak pénzügyileg rendezendő kötelezettsége 5.667.- eFt lenne, amelytől azonban Bonyhád Város Önkormányzata eltekint.

Kérem a Társulási Tanácsot, hogy a beszámoló alapján a Társulás 2015. évi teljesítéséről szóló határozati javaslatot elfogadni szíveskedjenek.

**Határozati javaslat**

A Szociális Alapszolgáltatási Központként működő Gondozási Központ Fenntartója Társulási Tanácsa a Szociális Alapszolgáltatási Központként működő Gondozási Központ Fenntartója 2015. évi költségvetésének végrehajtásáról szóló beszámolót a határozat 1. melléklete szerinti tartalommal jóváhagyja.

Határidő: 2016. május 30.

Felelős: Filóné Ferencz Ibolya határozat Társulási Tanácsülésen való támogatásáért

Végrehajtásért felelős: dr. Puskásné dr. Szeghy Petra jegyző

Határozatról értesül: Filóné Ferencz Ibolya, VÖT (helyben), MÁK

Bonyhád, 2016. május 3.

Filóné Ferencz Ibolya

 Társulási Tanács Elnöke